وزارة الصحة اتخذات إجراءات جداد باش تتحكم فالوضعية الوبائية لفيروس كورونا المستجد فالمغرب، ووجهات للمديريات الجهوية جوج دوريات، كتهضر فيهم على رفعها من عدد التحليلات، واستعمالها للسكانير باش تدير الفحص لأشخاص بلا أعراض. فالدورية الوزارية اللولة، اللي خرجات لبارح الأربعاء 20 ماي، علنات وزارة الصحة على استراتيجية فحص جديدة غايدار من خلالها ما يقارب مليون و800 ألف تيست، والهدف منها هو إجراء مليون و790 ألف تيست، و125 ألف تشخيص مبكر فمدة 3 اشهر، ففترة ما بين اللخر ديال هاد الشهر حتى للخر ديال شهر يوليوز، اي غايدار 21 ألف و278 تيست فالنهار. وأكدات الوزارة، فالدورية نفسها، أنه غادي يتم اعتماد تقنية التشخيص الجزيئي والتيستات السراع، وهادو ما غايتم السماح باستعمالهم إلا من بعد التأكد من صحتهم من طرف لجنة مختصة. وقالت الوزارة أنها دارت هاد الاستراتيجية باش تستعد وتمهد لنهاية الحجر الصحي. فالدورية الثانية، اللي صدراتها فنفس النهار ورسلاتها للمدراء الجهويين كذلك، اكدات فيها على ضرورة الأخذ بعين الاعتبار الحالات الحساسة، واعتماد التصوير المقطعي لتشخيص حالات مرض “كوفيد 19′′، بغرض الكشف المبكر على العدوى. الوزارة حثات على الاهتمام بالحالات اللي ماعندهاش أعراض أو عندها أعراض طفيفة، وتقييم تطور الحالة الوبائية، والاهتمام أكثر بالبؤر فالأوساط الأسرية والمهنية. وتكلمات الوزارة، فدوريتها الثانية دائما، على 3 أنواع من الحالات غايتم تصنيفها والتفريق بينها، وهي “الحالة الممكنة” اللي كتتعلق بأي شخص عندو أعراض الكحة والألم فالحلق وصعوبة التنفس، أو حرارتو مرتفعة على 38 درجة، وفاقد حاسة الشم أو الذوق، أما الحالات “المحتملة”- وهادو جداد عاد زادتهم- فكتعلق بالأشخاص اللي كيتواجدو فالمستشفى بسبب مشكل فالتنفس متوسط أو حاد، واللي خالطو إصابة مؤكدة، أو كتعتبر من الاطر الصحية اللي خدامين على حالات كورونا او كايديرو التحاليل ديلها، بالإضافة لوجود صورة بالسكانير كيمكن من خلالها الشك بمرض الحالة بالفيروس، أما الحالة الثالثة فهي حالة الإصابة اللي كيمكن معرفتها من خلال تيست CPR ايلا خرج إيجابي. 
باش نجحو فرفع الحجر الصحي.. وزارة الصحة غادي دير تقريبا 2 مليون تيست ديال كورونا ف 3 شهور.. وغاتستعمل السكانير للكشف على الفيروس عند الحالات بلا أعراض